b'\n_START_ARTICLE_\nTunturikurjenherne\n_START_SECTION_\nUlkon\xc3\xa4k\xc3\xb6\n_START_PARAGRAPH_\nTunturikurjenherneen korkeintaan muutaman kymmenen senttimetrin pituiset varret kasvavat p\xc3\xa4\xc3\xa4juuresta s\xc3\xa4teitt\xc3\xa4in ja haaroittuen eri suuntiin. Varret ovat rentoja, mutta kohenevia. Lehdet ovat parilehdykk\xc3\xa4isi\xc3\xa4 ja p\xc3\xa4\xc3\xa4t\xc3\xb6parisia. Noin senttimetrin pituisia, pitk\xc3\xa4nomaisia, soikeahkoja, tylpp\xc3\xa4k\xc3\xa4rkisi\xc3\xa4 lehdyk\xc3\xb6it\xc3\xa4 on lehdess\xc3\xa4 6-12 paria. Kukinnot on 5-10 cm pitkien, pystyjen, lehtihangoista l\xc3\xa4htevien perien p\xc3\xa4iss\xc3\xa4 olevia terttuja. Terttu on muodoltaan py\xc3\xb6rehk\xc3\xb6, ja siin\xc3\xa4 on 5-15 kukkaa. Kukat ovat vajaan puolentoista senttimetrin pituisia. Teri\xc3\xb6 on enimm\xc3\xa4kseen vaalea, mutta ter\xc3\xa4lehtien, varsinkin venhon, k\xc3\xa4rkiosat sinertav\xc3\xa4n violetit. Verhi\xc3\xb6 on mustakarvainen. Palot ovat riippuvia ja mustakarvaisia.\n_START_SECTION_\nLevinneisyys\n_START_PARAGRAPH_\nTunturikurjenherne kasvaa pohjoisen pallonpuoliskon tundralla ja havumets\xc3\xa4vy\xc3\xb6hykkeen pohjoisosassa Skandinaviasta it\xc3\xa4isimp\xc3\xa4\xc3\xa4n Siperiaan ja Kamt\xc5\xa1atkan niemimaalle sek\xc3\xa4 Pohjois-Amerikassa Alaskasta Newfoundlandiin. Vuoristoissa esiintymisalue ulottuu etel\xc3\xa4mm\xc3\xa4s, Kalliovuorilla jopa New Mexicoon asti. Lis\xc3\xa4ksi Euraasian etel\xc3\xa4isemmiss\xc3\xa4 vuoristoissa Pyreneill\xc3\xa4, Alpeilla, Karpaateilla, Kaukasuksella ja Altailta Baikalj\xc3\xa4rvelle on erillisi\xc3\xa4 esiintymisalueita._NEWLINE_Suomessa tunturikurjenherne esiintyy yleisen\xc3\xa4 Keski- ja Pohjois-Lapissa tuntureilla kangasmaastossa, niityill\xc3\xa4 ja kallioilla, erityisesti paljakan alaosassa ja koivuvy\xc3\xb6hykkeell\xc3\xa4. Mets\xc3\xa4vy\xc3\xb6hykkeell\xc3\xa4 se kasvaa hiekkaisilla joen rannoilla. Se kasvaa my\xc3\xb6s hiekkaharjuilla, ja niill\xc3\xa4 sit\xc3\xa4 esiintyy paikoitellen koko Suomessa, paitsi Suomensel\xc3\xa4ll\xc3\xa4 ja sen l\xc3\xa4nsipuolisilla alueilla Pohjanmaalla, Satakunnassa ja Varsinais-Suomen pohjoisosassa. My\xc3\xb6sk\xc3\xa4\xc3\xa4n Salpaussel\xc3\xa4n ja Suomenlahden v\xc3\xa4lisell\xc3\xa4 savikkoalueella sit\xc3\xa4 ei tavata. Joskus se siirtyy harjuilta hiekkakuoppiin ja tien varsille.'